ซีไอเอ็มบีลุ้นธปท. ผุดโซเชียลเลนดิ้ง
แบงก์ซีไอเอ็มบี ไทย พัฒนาดิจิทัลเลนดิ้ง ดึงข้อมูลโซเชียลประกอบการตัดสินใจ ลดต้นทุน เข้าถึงผู้มีรายได้น้อย นิสัยดีได้ดอกเบี้ยถูก
2 ก.พ. 2562

แบงก์ซีไอเอ็มบี ไทย พัฒนาดิจิทัลเลนดิ้ง ดึงข้อมูลโซเชียลประกอบการตัดสินใจ ลดต้นทุน เข้าถึงผู้มีรายได้น้อย นิสัยดีได้ดอกเบี้ยถูก
นายอดิศร เสริมชัยวงศ์ รองกรรมการผู้จัดการใหญ่ ธุรกิจรายย่อย ธนาคาร ซีไอเอ็มบี ไทย เปิดเผยว่า ธนาคารอยู่ระหว่างขออนุญาตธนาคารแห่งประเทศไทย (ธปท.) เพื่อร่วมมือกับพันธมิตรในประเทศจีน พัฒนาระบบเก็บข้อมูล Social Data ในโทรศัพท์มือถือของลูกค้า เพื่อใช้เป็นข้อมูลในการนำเสนอสินเชื่อบนช่องทางดิจิทัล หรือดิจิทัลเลนดิ้ง รวมถึงนำเสนอผลิตภัณฑ์และบริการให้ลูกค้า
ทั้งนี้ ข้อมูลดังกล่าวจะทำให้รู้จัก รู้ค้ามากขึ้น ทั้งไลฟ์สไตล์ ความสามารถการชำระหนี้ ซึ่งจะต้องให้ลูกค้าต้องกดยอมรับที่จะให้ข้อมูล ซึ่งจะช่วยให้คน รายได้น้อยที่นิสัยดี เข้าถึงสินเชื่อได้ง่ายขึ้น และเข้าถึงในต้นทุนต่ำด้วย ซึ่งจะได้รับดอกเบี้ยที่ต่ำด้วย
นายอดิศร กล่าวว่า ในเดือน ก.พ.นี้ จะเข้าไปชี้แจงข้อมูลที่ ธปท. และคาดว่าจะเริ่มทดลองในเดือน เม.ย. โดยไม่ต้องเข้าแซนด์บ็อกซ์ หรือขออนุญาตเพราะจะใช้คู่กับกลไกการคัดกรองเดิม
น.ส.อรอนงค์ อุดมก้านตรง ผู้ช่วยกรรมการผู้จัดการใหญ่ ผลิตภัณฑ์สินเชื่อรายย่อย ธนาคารซีไอเอ็มบี ไทย กล่าวว่า ปีนี้ตั้งเป้าสินเชื่อส่วนบุคคล 1 หมื่นล้านบาท เพิ่มขึ้น 30% มาจากสินเชื่อออนไลน์ 20-30% จากปัจจุบันอยู่ที่ 10%